Man weer in hof oor beweerde skietery op plaasDie Brits-landdroshof. Foto: Landi Malan Die 24-jarige man wat Saterdag in hegtenis geneem is vir beweerde poging tot moord, sal Vrydag weer in die Brits-landdroshof in Noordwes verskyn. Matthew Benson word daarvan beskuldig dat hy Tebogo Ndlovu glo op 2 Augustus op ŉ plaas in die Mooinooi-omgewing geskiet het terwyl Ndlovu glo saam met twee ander mans lemoene gesteel het. Volgens die polisie se voorlopige ondersoek is Ndlovu gewond en het sy twee makkers hom agtergelaat en van die plaas gevlug. Ndlovu is nooit weer gesien nie. Die saak is twee dae later by die polisie aangemeld. Benson het Maandag ook vlugtig in die Brits-landdroshof verskyn, maar die saak is tot Vrydag uitgestel wanneer hy vir borgtog sal aansoek doen. Jeff Moyo, Benson se regsverteenwoordiger, het Maandag buite die hof gesê hy weet nie waarom die saak uitgestel moet word nie. “Ons is gereed om met die borgtogaansoek voort te gaan en die staat weet dit,” het hy gesê. Hy het gesê Benson is op 4 Augustus vir die eerste keer by die Mooinooi-polisiestasie ondervra. “Op 10 Augustus is hy weer gevra om na die Brits-polisiestasie te gaan waarna hy laat gaan is. Hy het op 14 Augustus met die ondersoekbeamptes in Pretoria vergader. Hy is nog heeltyd toeganklik vir die polisie. Dit is onregverdig om die borgtogaansoek uit te stel. Die staat was gereed voordat die beskuldigde in hegtenis geneem is.” Moyo het versoek dat Benson by die Mooinooi-polisiestasie aangehou word om hom in staat te stel om met ŉ private ondersoeker te vergader wat hulle aangestel het. Ndlovu se verdwyning het tot gewelddadige betogings in die gebied gelei waartydens die N4, R104 en R566 afgesper is. Die betogers het in dié tyd die plaas waar die beweerde skietery plaasgevind het onregmatig betree en glo die liggaam van die slagoffer geëis. Hannetjie Grobbelaar, raadslid van die VF-Plus in die Madibeng-distrik, het vroeër aan Maroela Media gesê Benson en sy gesin wat op die plaas woon waar die voorval na bewering plaasgevind het, moes op 12 Augustus die plaas verlaat uit vrees vir hul lewe. Grobbelaar het gesê daar is inligting van betroubare bronne ontvang dat daar beplan word om die gesin se huis af te brand en dit het hulle genoop om die plaas te verlaat. Volgens Grobbelaar behoort die plaas aan Benson se ouers. Brig. Sabata Mokgwabone, woordvoerder van die polisie, het Maandag gesê die soektog na Ndlovu duur steeds voort.